സ്കൂളുകള് തുറക്കാന് സുരക്ഷ സര്ട്ടിഫിക്കറ്റ് നിര്ബന്ധമെന്ന് വിദ്യാഭ്യാസ മന്ത്രി തിരുവനന്തപുരം: തദ്ദേശ സ്ഥാപനങ്ങളിലെയും പൊതുമരാമത്ത് വകുപ്പിലെയും ഉദ്യോഗസ്ഥര് നല്കുന്ന സുരക്ഷ സര്ട്ടിഫിക്കറ്റോടുകൂടി മാത്രമേ നവംബര് ഒന്നിന് സ്കൂള് തുറക്കാന് പാടുള്ളൂവെന്ന് പൊതുവിദ്യാഭ്യാസ മന്ത്രി വി.ശിവന്കുട്ടി. കുട്ടികളുടെ സുരക്ഷിതത്വത്തിനും ആരോഗ്യത്തിനും തന്നെയാണ് സര്ക്കാര് പ്രാധാന്യം കൊടുക്കുന്നത് എന്ന് അദ്ദേഹം വൃക്തമാക്കി. കഴിഞ്ഞ രണ്ടുദിവസങ്ങളിലുണ്ടായ മഴയില് ഏതെങ്കിലും സ്കൂളുകളില് തകരാറുകള് സംഭവിച്ചിട്ടുണ്ടെങ്കില് ആ കെട്ടിടത്തില് ക്ലാസ് നടത്താന് അനുവദിക്കില്ലെന്നും മന്ത്രി മാധ്യമങ്ങളോട് പറഞ്ഞു. സ്കൂളുകള് തുറക്കുന്നതിനുള്ള മാര്ഗരേഖ കര്ശനമായി പാലിണം. ബന്ധപ്പെട്ട ഉദ്യോഗസ്ഥര് മാര്ഗരേഖ പരിശോധിച്ച് നടപടിയെടുക്കണം. സ്കൂള് തുറക്കുന്നതിനുമുമ്ബ് സൗകര്യങ്ങളൊരുക്കാന് കഴിഞ്ഞില്ലെങ്കില് തൊട്ടടുത്തുള്ള സുരക്ഷിതമായ സ്കൂളുകളോ സ്ഥാപനങ്ങളോ കണ്ടെത്തി താല്ക്കാലികമായി ക്ലാസ് നടത്തുമെന്നും അദ്ദേഹം അറിയിച്ചു. അതേസമയം കാലവര്ഷക്കെടുതികള് കണക്കിലെടുത്ത് സംസ്ഥാനത്ത് നാളെയും മറ്റെന്നാളും കോളെജുകള്ക്ക് അവധി അനുവദിച്ചു. കോളെജുകള് പൂര്ണ്ണമായി തുറന്ന് പ്രവര്ത്തിക്കുന്നത് ഈ മാസം 20 ലേക്ക് മാറ്റി. പ്ലസ് വണ് പരീക്ഷകള്ക്കൊപ്പം വിവിധ സര്വകലാശാലകള് നാളെ നടത്താനിരുന്ന പരീക്ഷകളും മാറ്റി. പ്ലസ് വണ് പരീക്ഷയുടെ പുതുക്കിയ തീയതി പിന്നീട് അറിയിക്കുമെന്ന് അധികൃതര് അറിയിച്ചു. ശബരിമല തീര്ത്ഥാടനവും ഈ മാസം 19 വരെ അനുവദിക്കില്ല.